b'\n_START_ARTICLE_\nAleksander Winter\n_START_PARAGRAPH_\nAleksander Winter (my\xc3\xb6s Vinter, 1861 Merikarvia \xe2\x80\x93 1948 Noormarkku) oli suomalainen muinaisesineiden ker\xc3\xa4ilij\xc3\xa4, jota pidettiin suomalaisen museotoiminnan k\xc3\xa4ynnistyess\xc3\xa4 alan t\xc3\xa4rkeimpiin kuuluvana harrastajana. H\xc3\xa4nt\xc3\xa4 on kutsuttu my\xc3\xb6s ammattimaiseksi muinaismuistojen ker\xc3\xa4ilij\xc3\xa4ksi._NEWLINE_Winter oli ehk\xc3\xa4 kulkukauppias tai Ahlaisissa asunut ty\xc3\xb6mies, jota on luonnehdittu my\xc3\xb6s \xe2\x80\x9djoutomieheksi\xe2\x80\x9d. H\xc3\xa4n kierteli 1800\xe2\x80\x931900-lukujen vaihteessa eri puolilla Satakunnan maaseutua, josta ker\xc3\xa4si sin\xc3\xa4 aikana noin 4\xc2\xa0000 eri ik\xc3\xa4ist\xc3\xa4 esinett\xc3\xa4, jotka toimitettiin Satakunnan Museon kokoelmiin. Osa Winterin esineist\xc3\xb6st\xc3\xa4 on mahdollisesti siirretty Kansallismuseoon. Erityisen kiinnostunut h\xc3\xa4n oli kivikauden muinaisesineist\xc3\xa4, joita Winter hankki Satakunnan Museolle kaikkiaan 1\xc2\xa0160 kappaletta. H\xc3\xa4n teki ker\xc3\xa4ysmatkojaan p\xc3\xa4\xc3\xa4osin yksin, mutta toimi my\xc3\xb6s yhteisty\xc3\xb6ss\xc3\xa4 Satakunnan Museon perustajiin kuuluneen Matti Kauppisen kanssa._NEWLINE_H\xc3\xa4nen ker\xc3\xa4yksens\xc3\xa4 tuloksia on my\xc3\xb6s H\xc3\xa4meen museossa Tampereella.'